钦定古今图书集成/明伦汇编/官常典/第430卷 > 汉
## 钦定古今图书集成/明伦汇编/官常典/第430卷 > 汉

汉设上林监，初属少府，后置水衡都尉，掌上林苑，上
林等九官令丞，衡官等七官长丞皆属之。

按：《汉书百官公卿表》：“少府，秦官，掌山海池泽之税，以
给共养。”

〈注〉应劭曰：“名曰禁钱，以给私养，自别为藏，少者小也，故称少府。”师古曰：“大司农供军国之用，少府以养天子也。”

有六丞，属官有“《左弋居室》《甘泉居室》令丞，又都水均
官长丞”，又上林中十池监，又钩盾令、丞皆属焉。

〈注〉师古曰：“左弋，地名。《三辅黄图》云‘上林中池上籞五所’。”而此云十池监，未详其数。钩盾，主近苑囿，

武帝太初元年，更名左弋为佽飞居室为保宫，甘泉
居室为昆台。佽飞掌弋射，有九丞、两尉，昆台五丞，钩
盾五丞、两尉。

水衡都尉，武帝元鼎二年初置，掌上林苑，有五丞。属
官有上林、均输、御羞、禁圃、辑濯、锺官、技巧、六厩、辨铜
九官令丞，又衡官、水司空、都水、农仓、又甘泉、上林、都
水七官长丞皆属焉。上林有八丞、十二尉，均输四丞，
御羞两丞，都水三丞，禁圃两尉，甘泉上林四丞。成帝
建始二年省技巧六厩官。王莽改水衡都尉曰“‘予虞’。
初御羞《上林》衡官及铸钱皆属少府。”

〈注〉应劭曰：“古山林之官曰衡，掌诸池苑，故称水衡。”张晏曰：“主都水及上林苑，故曰水衡；主诸官，故曰都；有卒徒武事，故曰尉。”师古曰：“衡，平也，主平其税入。”如淳曰：“御羞，地名也，在蓝田。其土肥沃，多出御物可进者。《扬雄传》谓之御宿。《三辅黄图》：御羞、宜春，皆苑名也。辑濯，船官也。锺官，主铸钱官也。辩铜，主分别铜之种类也。”师古曰：“御宿则今长安城南御宿川也，不在蓝田。羞、宿声相近，故或云御羞，或云御宿耳。羞者，珍羞所出；宿者，止宿之义。”辑，读与楫同，音集。濯音直孝反，皆所以行船也。《汉旧仪》云：“天子六厩：未央、承华、𫘦𬳿、骑马。辂𫐉，大厩也，马皆万匹。”据此《表》，太仆属官已有大厩、未央、辂𫐉、骑马、𫘦𬳿、承华，而《水衡》又云“六厩技巧官”，是则技巧之徒供六厩者，其官别属水衡也。

===后汉===后汉设“上林苑令”，主苑中禽兽；钩盾令主诸池苑，皆
隶于少府。

按：《后汉书百官志》：“上林苑令一人，六百石。”本注曰：“主
苑中禽兽，颇有民居，皆主之。捕得其兽，送太官，丞尉
各一人。”

〈注〉《汉官》曰：员吏五十八人。案桓帝又置鸿德苑令，

钩盾令一人，六百石。本注曰：“宦者，典诸近池苑囿游
观之处。”

〈注〉《汉官》曰：“吏，从官四十人，吏员四十八人。”

丞、永安丞各一人，三百石。本注曰：“宦者。”永安北宫东
北别小宫名，有园观。苑中丞、果丞、鸿池丞、南园丞各
一人，二百石。本注曰：苑中丞主苑中离宫。果丞，主果
园。鸿池，池名，在雒阳东二十里。南园，在雒水南。

〈注〉《汉官》曰：“又有署一人，胡熟监一人。”案：《本纪》，桓帝又置显阳苑丞。

濯龙监。

〈注〉《汉官秩》曰：“秩六百石。”

直里、监各一人，四百石。《本注》曰：“濯龙，亦园名。近北宫
直里，亦园名也。在雒阳城西南角。”

右属少府。本注曰：“职属少府者，自太医、上林凡四官。
自侍中至御史，皆以文属焉。承秦，凡山泽陂池之税，
名曰禁钱，属少府。世祖改属司农，考工转属太仆，都
水属郡国。孝武帝初，置水衡都尉，秩比二千石，别主
上林苑，有离宫燕休之处。世祖省之，并其职于少府。
每立秋䝙刘之日，辄暂置水衡都尉，事讫乃罢之。少”
府本六丞，省五；又省汤官、织室令，置丞；又省上林十
池监、胞人长丞、宦者、昆台、《佽飞》三令，二十一丞；又省
水衡属官令、长、丞、尉二十馀人。章和以下，中官稍广，
加尝药太官、御者、钩盾、尚方、考工别作监，皆六百石，
宦者为之，转为兼副，或省，故录本官。

〈注〉《昆台》本名《甘泉居室》，武帝改。

### 桓帝延熹二年秋七月初造显阳苑置丞

按：《后汉书桓帝本纪》云云。

### 灵帝光和六年秋始置圃囿署以宦者为令

按《后汉书灵帝本纪》云云。